CELEX: 52018DP0385
Language: lt
Date: 1540252800000
Title: 2018 m. spalio 23 d. Europos Parlamento sprendimas dėl prašymo konsultuotis dėl Alfonso Luigi Marros (Alfonso Luigi Marra) privilegijų ir imunitetų (2018/2058(IMM))

16.10.2020   
            
            
               LT
            
            
               Europos Sąjungos oficialusis leidinys
            
            
               C 345/98
            
         
      P8_TA(2018)0385
      Konsultavimasis dėl Alfonso Luigi Marros (Alfonso Luigi Marra) privilegijų ir imuniteto
      2018 m. spalio 23 d. Europos Parlamento sprendimas dėl prašymo konsultuotis dėl Alfonso Luigi Marros (Alfonso Luigi Marra) privilegijų ir imunitetų (2018/2058(IMM))
      (2020/C 345/17)
      
         Europos Parlamentas,
      
                  —
               
               
                  atsižvelgdamas į Neapolio (Italija) apeliacinio teismo (it. Corte d‘Appello) 2018 m. kovo 7 d. perduotus prašymus konsultuotis dėl Alfonso Luigi Marros privilegijų ir imunitetų, kurie susiję su jam iškelta byla (atitinkamai Nr. 4831/2015 RG ir Nr. 4832/2015 RG) ir kurie buvo paskelbti 2018 m. balandžio 17 d. plenariniame posėdyje,
               
            
                  —
               
               
                  išklausęs Alfonso Luigi Marra paaiškinimų, kaip nurodyta Darbo tvarkos taisyklių 9 straipsnio 6 dalyje,
               
            
                  —
               
               
                  atsižvelgdamas į Protokolo Nr. 7 dėl Europos Sąjungos privilegijų ir imunitetų 8 straipsnį ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
               
            
                  —
               
               
                  atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),
               
            
                  —
               
               
                  atsižvelgdamas į savo 2002 m. birželio 11 d. rezoliuciją dėl narių iš Italijos imuniteto ir Italijos valdžios institucijų veiksmų šiuo klausimu (2),
               
            
                  —
               
               
                  atsižvelgdamas į Darbo tvarkos taisyklių 5 straipsnio 2 dalį ir 9 straipsnio 14 dalį,
               
            
                  —
               
               
                  atsižvelgdamas į Teisės reikalų komiteto pranešimą (A8-0325/2018),
               
            
                  A.
               
               
                  kadangi Alfonso Luigi Marra Europos Parlamento narys buvo nuo 1994 m. liepos 21 d. iki 1999 m. liepos 19 d.;
               
            
                  B.
               
               
                  kadangi A. L. Marros atžvilgiu buvo pradėti du teisiniai procesai, susiję su įtariamais šmeižiančiais pareiškimais, padarytais informaciniame leidinyje1996 m. rugsėjo 19 d., t. y. tuomet, kai jis buvo Europos Parlamento narys; kadangi ir pirmosios instancijos teismas (2000 m. vasario 17 ir 22 d. sprendimai), ir antrosios instancijos teismas (2002 m. kovo 6 d. sprendimas) A. L. Marrai nurodė nukentėjusioms šalims sumokėti kompensaciją; kadangi A. L. Marros prašymu 2007 m. vasario 20 d. sprendimais Italijos Aukščiausiasis Teismas (it. Corte di Cassazione) perdavė klausimą nagrinėti Teisingumo Teismui, kad šis priimtų prejudicinį sprendimą dėl Bendrijos taisyklių dėl Europos Parlamento narių imuniteto aiškinimo;
               
            
                  C.
               
               
                  kadangi tuo metu Parlamentas priėmė 2002 m. birželio 11 d. rezoliuciją dėl narių iš Italijos imuniteto ir Italijos valdžios institucijų veiksmų šiuo klausimu; kadangi ta proga Parlamentas nusprendė, kad Alfonso Marra atvejis iš pirmo žvilgsnio yra absoliutaus imuniteto atvejis, kad kompetentingų teismų turėtų būti paprašyta Parlamentui perduoti dokumentus, būtinus nustatyti, ar nagrinėjamais atvejais šiems nariams einant pareigas pareikštos nuomonės ar balsavimo atžvilgiu taikytinas absoliutus imunitetas pagal Protokolo Nr. 7 8 straipsnį, ir kad kompetentingiems teismams turėtų būti pasiūlyta sustabdyti bylos nagrinėjimą, kol Parlamentas priims galutinį sprendimą; kadangi iš Teisingumo Teismui pateiktų nutarčių buvo matyti, kad ši rezoliucija Italijos teismų nepasiekė;
               
            
                  D.
               
               
                  kadangi, atsižvelgdamas į minėtus prašymus dėl prejudicinio sprendimo, Teisingumo Teismas nustatė, jog kai Europos Parlamento nariui pareiškiamas ieškinys nacionaliniame teisme ir šiam teismui pranešama, jog pradėta šio nario privilegijų ir imunitetų gynimo procedūra, numatyta Parlamento Darbo tvarkos taisyklėse, šis teismas turi sustabdyti bylos nagrinėjimą ir paprašyti Parlamento kuo greičiau pareikšti savo nuomonę (3);
               
            
                  E.
               
               
                  kadangi Teisingumo Teismui priėmus sprendimą Italijos Aukščiausiasis Teismas 2009 m. gruodžio 10 d. bylą grąžino nagrinėti Neapolio apeliaciniam teismui, kad pastarasis priimtų sprendimą A. L. Marros byloje, atsižvelgdamas į 2002 m. birželio 11 d. Parlamento rezoliuciją ir atitinkamą Teisingumo Teismo praktiką; kadangi 2012 m. gruodžio 5 d. sprendimais apeliacinis teismas, nesustabdydamas bylos nagrinėjimo ir neprašydamas Parlamento nuomonės, patvirtino savo ankstesnius sprendimus, kuriais A.L. Marrai nurodoma sumokėti kompensaciją nukentėjusiosioms šalims; kadangi 2015 m. balandžio 30 d. sprendimais Italijos Aukščiausiasis Teismas panaikino apeliacinio teismo sprendimą ir grąžino jam nagrinėti bylą, kad jis sustabdytų bylos nagrinėjimą ir paprašytų Parlamento nuomonės; kadangi Neapolio apeliacinis teismas nusprendė sustabdyti bylos nagrinėjimą ir 2018 m. sausio 27 d. laišku kreipėsi į Europos Parlamentą dėl konsultacijos dėl Alfonso Luigi Marros privilegijų ir imunitetų;
               
            
                  F.
               
               
                  kadangi Protokolo Nr. 7 dėl Europos Sąjungos privilegijų ir imunitetų 8 ir 9 straipsnių taikymo sritys nesutampa (4); kadangi aptariama byla susijusi tik Europos Parlamento nario išreikštomis, kaip įtariama, diskriminacinėmis nuomonėmis; kadangi savaime suprantama, jog taikomas Protokolo 8 straipsnis;
               
            
                  G.
               
               
                  kadangi, remiantis Protokolo Nr. 7 8 straipsniu, Europos Parlamento nariai negali būti apklausiami, sulaikomi ar traukiami atsakomybėn dėl einant pareigas pareikštos nuomonės ar balsavimo; kadangi toks imunitetas tiek, kiek juo siekiama apsaugoti Europos Parlamento narių saviraiškos laisvę ir nepriklausomumą, turi būti laikomas absoliučiu imunitetu, draudžiančiu bet kokį teismo procesą dėl einant Parlamento nario pareigas pareikštos nuomonės arba balsavimo (5);
               
            
                  H.
               
               
                  kadangi Teisingumo Teismas nustatė, jog tam, kad būtų taikomas imunitetas, nuomonė turi būti pareikšta Europos Parlamento nario, einančio savo pareigas, o tai reiškia, kad turi būti ryšys tarp pareikštos nuomonės ir Parlamento nario pareigų; kadangi toks ryšys turi būti tiesioginis ir akivaizdus (6); kadangi net jeigu įtariamai šmeižiantys pareiškimai buvo padaryti 1996–2001 m., t. y. prieš 2011 m. sprendimą byloje Patriciello, Italijos teismai Teisės reikalų komiteto nuomonės kreipėsi 2018 m., t. y. po to, kai Teisingumo Teismas priėmė sprendimą;
               
            
                  I.
               
               
                  kadangi iš bylos faktų, kurie išdėstyti Teisės reikalų komitetui pateiktuose dokumentuose ir kurie paaiškėjo per prieš tai vykusį klausymą, matyti, kad A. L. Marros pareiškimai nėra tiesiogiai ir akivaizdžiai susiję su jo, kaip Europos Parlamento nario, pareigomis;
               
            
                  J.
               
               
                  kadangi dėl to negali būti laikoma, kad Alfonso Luigi Marra vykdė savo, kaip Europos Parlamento nario, pareigas, kiek tai susiję su išreikšta nuomone nagrinėjamoje byloje;
               
            
               
                  1.
               
               
                  mano, kad Parlamento nario privilegijos ir imunitetai, kaip numatyta Protokolo Nr. 7 8 straipsnyje, neapima Alfonso Luigi Marros pareikštos nuomonės;
               
            
               
                  2.
               
               
                  paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Italijos Respublikos institucijai ir Alfonso Luigi Marrai.
               
            
         (1)  1964 m. gegužės 12 d. Teisingumo Teismo sprendimas Wagner / Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot / Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI:EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23.
      
         (2)  OL C 261 E, 2003 10 30, p. 102.
      
         (3)  Minėtosios sujungtos bylos C-200/07 ir C-201/07 Marra, 43 punktas.
      
         (4)  Minėtosios sujungtos bylos C-200/07 ir C-201/07 Marra, 45 punktas.
      
         (5)  Minėtosios sujungtos bylos C-200/07 ir C-201/07 Marra, 27 punktas.
      
         (6)  Minėtoji byla C-163/10 Patriciello, 33 ir 35 punktai.